Euroopa Liidu ja Moldova Vabariigi vaheline leping millega kehtestatakse raamistik Moldova Vabariigi osalemiseks Euroopa Liidu kriisiohjamisoperatsioonides



Euroopa Liidu Teataja L 008 , 12/01/2013 Lk 0002 - 0007



TÕLGE Euroopa Liidu ja Moldova Vabariigi vaheline leping millega kehtestatakse raamistik Moldova Vabariigi osalemiseks Euroopa Liidu kriisiohjamisoperatsioonides EUROOPA LIIT (EL) ühelt poolt ja MOLDOVA VABARIIK teiselt poolt, edaspidi "lepinguosalised", arvestades järgmist: (1) Euroopa Liit võib otsustada võtta meetmeid kriisiohjamise valdkonnas, mis hõlmavad muu hulgas rahuvalveoperatsioone või humanitaaroperatsioone. (2) Euroopa Liit otsustab, kas kutsuda kolmandaid riike osalema ELi kriisiohjamisoperatsioonides. Moldova Vabariik võib Euroopa Liidu kutse vastu võtta ja oma panust pakkuda. Sellisel juhul otsustab Euroopa Liit Moldova Vabariigi poolt pakutava panuse vastuvõtmise. (3) Moldova Vabariigi ELi kriisiohjamisoperatsioonides osalemise tingimused tuleks sätestada lepingus, millega kehtestatakse raamistik sellise võimaliku tulevase osalemise kohta, mitte määrata neid tingimusi kindlaks iga operatsiooni puhul eraldi. (4) Selline leping ei tohiks piirata Euroopa Liidu sõltumatust otsuste tegemisel ega mõjutada Moldova Vabariigi poolt vastavalt tema õigussüsteemile tehtavaid üksikjuhtumipõhiseid otsuseid ELi kriisiohjamisoperatsioonis osalemise kohta. (5) Selline leping peaks käsitlema üksnes tulevasi ELi kriisiohjamisoperatsioone ning ei tohiks piirata võimalikke kehtivaid lepinguid, mis reguleerivad Moldova Vabariigi osalemist juba käimasolevates ELi kriisiohjamisoperatsioonides, ON KOKKU LEPPINUD JÄRGMISES: I JAGU ÜLDSÄTTED Artikkel 1 Osalemist käsitlevad otsused 1. Pärast Euroopa Liidu otsust kutsuda Moldova Vabariik osalema ELi kriisiohjamisoperatsioonis ning kui Moldova Vabariik on otsustanud osaleda, teavitab Moldova Vabariik Euroopa Liitu enda pakutavast panusest. 2. Euroopa Liit hindab Moldova Vabariigi pakutavat panust Moldova Vabariigiga konsulteerides. 3. Euroopa Liit annab niipea kui võimalik Moldova Vabariigile eelnevalt märku tema tõenäolisest panusest operatsiooni ühistesse kuludesse, et abistada Moldova Vabariiki tema pakkumise koostamisel. 4. Euroopa Liit edastab hindamise tulemuse kirja teel õigeaegselt Moldova Vabariigile, et tagada Moldova Vabariigi osalemine kooskõlas käesoleva lepingu sätetega. Artikkel 2 Õiguslik raamistik 1. Kooskõlas käesoleva lepingu sätetega ja kõigi nõutavate rakenduseeskirjadega ühineb Moldova Vabariik nõukogu otsusega, millega Euroopa Liidu Nõukogu otsustab, et EL viib läbi kriisiohjamisoperatsiooni, ning mis tahes muu otsusega, millega Euroopa Liidu Nõukogu otsustab ELi kriisiohjamisoperatsiooni pikendada. 2. Moldova Vabariigi panus ELi kriisiohjamisoperatsiooni ei piira ELi sõltumatust otsuste tegemisel. Artikkel 3 Isikkoosseisu ja vägede staatus 1. ELi kriisiohjamise tsiviiloperatsioonile Moldova Vabariigi poolt lähetatud isikkoosseisu ja/või kriisiohjamise sõjalisele operatsioonile saadetud vägede staatust reguleeritakse vägede/missiooni staatuse lepinguga (kui see on olemas), mis on sõlmitud ELi ja riigi/riikide vahel, kus operatsioon toimub. 2. Riigist/riikidest, kus EL kriisiohjamisoperatsioon toimub, väljaspool paiknevatesse peakorteritesse või juhtimisüksustesse lähetatud isikkoosseisu staatust reguleeritakse asjaomaste peakorterite ja juhtimisüksuste ning Moldova Vabariigi pädevate asutuste vaheliste kokkulepetega. 3. Ilma et see piiraks lõikes 1 osutatud vägede/missiooni staatuse lepingu kohaldamist, teostab Moldova Vabariik jurisdiktsiooni oma isikkoosseisu liikmete üle, kes osalevad EL kriisiohjamisoperatsioonis. Juhul kui Moldova Vabariigi väed asuvad ELi liikmesriigi laeva või õhusõiduki pardal, teostab jurisdiktsiooni kõnealune liikmesriik vastavalt oma siseriiklikele õigusaktidele ja menetlustele. 4. Moldova Vabariik vastutab kõigi nõuete eest, mis on esitatud seoses Moldova Vabariigi ELi kriisiohjamisoperatsioonis osalemisega, kui nõude on esitanud tema isikkoosseisu liige või käib see tema isikkoosseisu liikme kohta, ning vastutab oma isikkoosseisu liikme vastu võetavate meetmete, eelkõige õiguslike ja distsiplinaarmeetmete eest, kooskõlas oma õigusnormidega. 5. Lepinguosalised lepivad kokku, et loobuvad kõikidest, välja arvatud lepingulistest nõuetest teineteise vastu kummalegi lepinguosalisele kuuluva või nende kasutuses oleva vara kahjustamise, kaotsimineku või hävimise korral või kummagi lepinguosalise isikkoosseisu liikme vigastuse või surma korral, mis tulenes nende käesoleva lepinguga seotud ametlike kohustuste täitmisest, välja arvatud juhul, kui tegemist oli raske hooletuse või tahtliku üleastumisega. 6. Moldova Vabariik kohustub käesoleva lepingu allkirjastamisel esitama deklaratsiooni mis tahes Moldova Vabariigi osalusega EL kriisiohjamisoperatsioonis osaleva riigi vastu nõuetest loobumise kohta. 7. Euroopa Liit kohustub tagama, et tema liikmesriigid esitavad käesoleva lepingu allkirjastamisel deklaratsiooni selle kohta, et Moldova Vabariigi ELi kriisiohjamisoperatsioonis osalemise korral loobuvad nad Moldova Vabariigi vastu nõuete esitamisest. Artikkel 4 Salastatud teave 1. Moldova Vabariik võtab vajalikud meetmed, et tagada ELi salastatud teabe kaitse vastavalt nõukogu 31. märtsi 2011. aasta otsuses 2011/292/EL (ELi salastatud teabe kaitseks vajalike julgeolekueeskirjade kohta) [1] sätestatud Euroopa Liidu Nõukogu julgeolekueeskirjadele ning pädevate asutuste, sealhulgas ELi operatsiooni ülema antud juhistele ELi kriisiohjamise sõjalise operatsiooni kohta või ELi missiooni juhi antud juhistele ELi kriisiohjamise tsiviiloperatsiooni kohta. 2. Kui EL ja Moldova Vabariik on sõlminud salastatud teabe vahetamise julgeolekukorra lepingu, kohaldatakse selle lepingu sätteid ELi kriisiohjamisoperatsiooni kontekstis. II JAGU SÄTTED KRIISIOHJAMISE TSIVIILOPERATSIOONIDES OSALEMISE KOHTA Artikkel 5 ELi kriisiohjamise tsiviiloperatsioonile lähetatud isikkoosseis 1. Moldova Vabariik: a) tagab, et tema ELi kriisiohjamise tsiviiloperatsioonile lähetatud isikkoosseis täidab oma ülesandeid kooskõlas: - artikli 2 lõikes 1 osutatud nõukogu otsuse ja selle hilisemate muudatustega; - operatsiooni plaaniga; - rakendusmeetmetega. b) Moldova Vabariik teavitab ELi kriisiohjamise tsiviiloperatsiooni missiooni juhti (edaspidi "missiooni juht") ning liidu välisasjade ja julgeolekupoliitika kõrget esindajat (edaspidi "kõrge esindaja") õigeaegselt igast muudatusest oma panuses ELi kriisiohjamise tsiviiloperatsiooni. 2. ELi kriisiohjamise tsiviiloperatsioonile lähetatud isikkoosseisu liikmed läbivad arstliku läbivaatuse, nad vaktsineeritakse ja tunnistatakse Moldova Vabariigi pädeva asutuse tõendiga tervise poolest teenistuseks sobivaks. ELi kriisiohjamise tsiviiloperatsioonile lähetatud isikkooseisu liikmed esitavad selle tõendi koopia. Artikkel 6 Käsuliin 1. Moldova Vabariigi lähetatud isikkoosseis täidab oma kohustusi ja tegutseb ainult ELi kriisiohjamise tsiviiloperatsiooni huve silmas pidades. 2. Kogu isikkoosseis jääb oma riigi ametiasutuste täielikku alluvusse. 3. Riigi ametiasutused annavad operatiivjuhtimise üle Euroopa Liidu tsiviiloperatsiooni ülemale. 4. Tsiviiloperatsiooni ülem vastutab ELi kriisiohjamise tsiviiloperatsiooni eest ning juhib ja kontrollib kriisiohjamise tsiviiloperatsiooni strateegilisel tasandil. 5. Missiooni juht vastutab ELi kriisiohjamise tsiviiloperatsiooni eest ning juhib ja kontrollib kriisiohjamise tsiviiloperatsiooni kohapeal ja hoolitseb selle igapäevase haldamise eest. 6. Artikli 2 lõikes 1 osutatud õigusaktide kohaselt on Moldova Vabariigil operatsiooni igapäevase haldamise seisukohast samad õigused ja kohustused kui operatsioonis osalevatel Euroopa Liidu liikmesriikidel. 7. Missiooni juht vastutab ELi kriisiohjamise tsiviiloperatsiooni isikkooseisu liikmete distsiplinaarkontrolli eest. Vajaduse korral võtab distsiplinaarmeetmeid asjaomane riigi ametiasutus. 8. Moldova Vabariik määrab riikliku kontaktisiku, kes esindab operatsioonis oma riigi väekontingenti. Riiklik kontaktisik annab missiooni juhile aru riigisisestest küsimustest ning vastutab väekontingendi igapäevase distsipliini eest. 9. Euroopa Liit teeb operatsiooni lõpetamist käsitleva otsuse pärast konsulteerimist Moldova Vabariigiga, kui operatsiooni lõpetamise päeval panustab Moldova Vabariik jätkuvalt ELi kriisiohjamise tsiviiloperatsiooni. Artikkel 7 Finantsaspektid 1. Ilma et see piiraks artikli 8 kohaldamist, kannab Moldova Vabariik kõik oma operatsioonis osalemisega seotud kulud, välja arvatud jooksvad kulud, nagu on sätestatud operatsiooni tegevuseelarves. 2. Kui põhjustatakse riigist/riikidest, kus operatsioon toimub, pärit füüsilise või juriidilise isiku surm, vigastus, vara hävimine või rikkumine, maksab Moldova Vabariik, kui ta vastutus on kindlaks tehtud, hüvitist vastavalt tingimustele, mis on ette nähtud artikli 3 lõikes 1 osutatud kohaldatava missiooni staatuse lepinguga. Artikkel 8 Tegevuseelarve rahastamises osalemine 1. Moldova Vabariik osaleb ELi kriisiohjamise tsiviiloperatsiooni tegevuseelarve rahastamises. 2. Selline tegevuseelarvesse eraldatav rahaline panus arvutatakse ühe järgnevalt esitatud valemi põhjal, võttes aluseks valemi, mis annab tulemuseks väiksema summa: a) lähtesumma see osa, mis on võrdeline Moldova Vabariigi kogurahvatulu ja kõigi operatsiooni tegevuseelarvet rahastavate riikide kogurahvatulude summa suhtarvuga, või b) tegevuseelarve lähtesumma see osa, mis on võrdeline operatsioonis osaleva Moldova Vabariigi isikkoosseisu liikmete ja kõigi operatsioonis osalevate riikide isikkoosseisu liikmete suhtarvuga. 3. Olenemata lõigetest 1 ja 2 ei osale Moldova Vabariik Euroopa Liidu liikmesriikide isikkoosseisu liikmetele makstavate päevarahade rahastamises. 4. Olenemata lõikest 1 vabastab Euroopa Liit üldjuhul Moldova Vabariigi teatava ELi kriisiohjamise tsiviiloperatsiooni rahastamises osalemisest, kui: a) Euroopa Liit otsustab, et Moldova Vabariigi panus on märkimisväärne ja operatsiooni jaoks olulise tähtsusega, või b) Moldova Vabariigi kogurahvatulu inimese kohta ei ületa Euroopa Liidu mis tahes liikmesriigi vastavat näitajat. 5. Missiooni juht ja Moldova Vabariigi asjaomased haldusorganid sõlmivad omavahel Moldova Vabariigi poolt ELi kriisiohjamise tsiviiloperatsiooni tegevuseelarvesse eraldatavate summade maksmist käsitleva lepingu. Nimetatud leping hõlmab muu hulgas järgmisi sätteid: a) asjaomane summa; b) rahalise panuse maksmise kord; c) kontrollimenetlus. III JAGU SÄTTED KRIISIOHJAMISE SÕJALISTES OPERATSIOONIDES OSALEMISE KOHTA Artikkel 9 ELi kriisiohjamise sõjalistes operatsioonides osalemine 1. Moldova Vabariik tagab, et tema ELi kriisiohjamise sõjalises operatsioonis osalevad väed ja isikkoosseis täidavad oma ülesandeid kooskõlas: a) artikli 2 lõikes 1 osutatud nõukogu otsuse ja selle hilisemate muudatustega; b) operatsiooni plaaniga; c) rakendusmeetmetega. 2. Moldova Vabariigi lähetatud isikkoosseis täidab oma kohustusi ja tegutseb ainult ELi kriisiohjamise sõjalise operatsiooni huve silmas pidades. 3. Moldova Vabariik teavitab ELi operatsiooni ülemat õigeaegselt igast muudatusest oma operatsioonis osalemises. Artikkel 10 Käsuliin 1. Kõik ELi kriisiohjamise sõjalises operatsioonis osalevad väed ja kogu isikkoosseis jäävad oma riigi ametiasutuste täielikku alluvusse. 2. Riigi ametiasutused annavad ELi operatsiooni ülemale, kellel on õigus oma volitusi delegeerida, üle operatiiv- ja taktikalise juhtimise ja/või kontrolli oma vägede ja isikkoosseisu üle. 3. Moldova Vabariigil on operatsiooni igapäevase juhtimise seisukohast samad õigused ja kohustused kui operatsioonis osalevatel Euroopa Liidu liikmesriikidel. 4. ELi operatsiooni ülem võib igal ajal pärast Moldova Vabariigiga konsulteerimist taotleda Moldova Vabariigi panuse lõpetamist. 5. Moldova Vabariik määrab kõrge sõjalise esindaja esindama oma riigi kontingenti ELi kriisiohjamise sõjalises operatsioonis. Kõrge sõjaline esindaja konsulteerib kõigis operatsiooniga seotud küsimustes ELi vägede ülemaga ja vastutab Moldova Vabariigi kontingendi igapäevase distsipliini eest. Artikkel 11 Finantsaspektid 1. Ilma et see piiraks käesoleva lepingu artikli 12 kohaldamist, kannab Moldova Vabariik kõik oma operatsioonis osalemisega seotud kulud, välja arvatud juhul, kui kulud kuuluvad ühiste kulude alla käesoleva lepingu artikli 2 lõikes 1 osutatud õigusaktide kohaselt, samuti nõukogu 19. detsembri 2011. aasta otsuse 2011/871/ÜVJP (millega luuakse mehhanism Euroopa Liidu sõjalise või kaitsepoliitilise tähendusega operatsioonide ühiste kulude rahastamise haldamiseks (Athena)) [2] kohaselt. 2. Kui põhjustatakse riigist/riikidest, kus operatsioon toimub, pärit füüsilise või juriidilise isiku surm, vigastus, vara hävimine või rikkumine, maksab Moldova Vabariik, kui ta vastutus on kindlaks tehtud, hüvitist vastavalt tingimustele, mis on ette nähtud artikli 3 lõikes 1 osutatud kohaldatava vägede staatuse lepinguga. Artikkel 12 Ühiste kulude rahastamises osalemine 1. Moldova Vabariik osaleb ELi kriisiohjamise sõjalise operatsiooni ühiste kulude rahastamises. 2. Moldova Vabariigi poolt ühiste kulude katmiseks eraldatav rahaline panus arvutatakse ühe järgnevalt esitatud valemi põhjal, võttes aluseks valemi, mis annab tulemuseks väiksema summa: a) ühiste kulude katmiseks eraldatav summa, mis on võrdeline Moldova Vabariigi kogurahvatulu ja kõigi operatsiooni ühiste kulude katmises osalevate riikide kogurahvatulude summa suhtarvuga, või b) ühiste kulude katmiseks eraldatav summa, mis on võrdeline operatsioonis osaleva Moldova Vabariigi isikkoosseisu ja kõigi operatsioonis osalevate riikide isikkoosseisu suhtarvuga. Esimese lõigu punktis b osutatud valemi kasutamisel ja juhul, kui Moldova Vabariigi isikkoosseis osaleb ainult operatsiooni või vägede peakorteri töös, võetakse nimetatud suhtarvu arvutamisel aluseks Moldova Vabariigi isikkoosseisu ja vastava peakorteri isikkoosseisu liikmete koguarv. Muudel juhtudel arvutatakse suhtarv Moldova Vabariigi poolt lähetatud isikkoosseisu ja operatsioonis osaleva isikkoosseisu koguarvu alusel. 3. Olenemata lõikest 1 vabastab Euroopa Liit üldjuhul Moldova Vabariigi teatava ELi kriisiohjamise sõjalise operatsiooni ühiste kulude rahastamises osalemisest, kui: a) Euroopa Liit otsustab, et Moldova Vabariigi panus nimetatud operatsiooni jaoks olulise tähtsusega varustusse ja/või võimetesse on märkimisväärne, või b) Moldova Vabariigi kogurahvatulu inimese kohta ei ületa Euroopa Liidu mis tahes liikmesriigi vastavat näitajat. 4. Nõukogu otsuses 2011/871/ÜVJP sätestatud halduri ja Moldova Vabariigi pädevate haldusasutuste vahel sõlmitakse leping. Nimetatud leping sisaldab muu hulgas järgmisi sätteid: a) asjaomane summa; b) rahalise panuse maksmise kord; c) kontrollimenetlus. IV JAGU LÕPPSÄTTED Artikkel 13 Lepingu rakendamise kord Ilma et see piiraks artikli 8 lõike 5 ja artikli 12 lõike 4 kohaldamist, sõlmitakse ELi asjaomaste asutuste ning Moldova Vabariigi asjaomaste asutuste vahel kõik käesoleva lepingu rakendamiseks vajalikud tehnilised ja halduskokkulepped. Artikkel 14 Kohustuste täitmata jätmine Kui üks lepinguosalistest jätab käesolevast lepingust tulenevad kohustused täitmata, on teisel lepinguosalisel õigus käesolev leping ühekuulise kirjaliku etteteatamisega lõpetada. Artikkel 15 Vaidluste lahendamine Lepingu tõlgendamisest või kohaldamisest tulenevad vaidlused lahendatakse lepinguosaliste vahel diplomaatilisel teel. Artikkel 16 Jõustumine 1. Käesolev leping jõustub järgmise kuu esimesel päeval pärast seda, kui lepinguosalised on teatanud teineteisele lepingu jõustamiseks vajalike õiguslike sisemenetluste lõpuleviimisest. 2. Käesolev leping vaadatakse korrapäraselt läbi. 3. Käesolevat lepingut võib muuta lepinguosaliste vahelise kirjaliku kokkuleppe alusel. Muudatused jõustuvad lõikes 1 sätestatud menetluse kohaselt. 4. Käesoleva lepingu võib denonsseerida, kui üks lepinguosalistest teatab teisele lepinguosalisele kirjalikult lepingu denonsseerimisest. Denonsseerimine jõustub kuus kuud pärast sellekohase teate kättesaamist teise lepinguosalise poolt. Koostatud kahe tuhande kaheteistkümnenda aasta detsembrikuu kolmekümnendal päeval Brüsselis kahes ingliskeelses eksemplaris. Euroopa Liidu nimel Moldova Vabariigi nimel [1] ELT L 141, 27.5.2011, lk 17. [2] ELT L 343, 23.12.2011, lk 35. -------------------------------------------------- DEKLARATSIOONID ELi liikmesriikide deklaratsioon: "ELi liikmesriigid, kes kohaldavad ELi nõukogu otsust, mis käsitleb Moldova Vabariigi osalusega ELi kriisiohjamisoperatsiooni, loobuvad võimalusel, niivõrd kui seda lubavad nende siseriiklikud õigussüsteemid, nõuetest Moldova Vabariigi vastu oma isikkoosseisu liikme vigastuste või surma korral või nendele kuuluvale ja ELi kriisiohjamisoperatsioonis kasutatavale varale tekitatud kahju või sellise vara hävimise korral, kui selline vigastus, surm või varaline kahju: - oli põhjustatud Moldova Vabariigi isikkoosseisu poolt ELi kriisiohjamisoperatsiooniga seotud kohustuste täitmisel, välja arvatud juhul, kui oli tegemist raske hooletuse või tahtliku üleastumisega, või - tulenes Moldova Vabariigile kuuluva vara kasutamisest, eeldusel et asjaomast vara kasutati seoses operatsiooniga, välja arvatud juhul, kui oli tegemist nimetatud vara kasutava Moldova Vabariigist ELi kriisiohjamisoperatsioonile lähetatud isikkoosseisu raske hooletuse või tahtliku üleastumisega." Moldova Vabariigi deklaratsioon: "Moldova Vabariik, kes kohaldab ELi kriisiohjamisoperatsiooni käsitlevat ELi nõukogu otsust, loobub võimalusel, niivõrd kui seda lubab tema siseriiklik õigussüsteem, nõuetest ELi kriisiohjamisoperatsioonis osaleva mis tahes riigi vastu oma isikkoosseisu liikme vigastuste või surma korral või talle kuuluvale ja ELi kriisiohjamisoperatsioonis kasutatavale varale tekitatud kahju või sellise vara hävimise korral, kui selline vigastus, surm või varaline kahju: - oli põhjustatud isikkoosseisu poolt ELi kriisiohjamisoperatsiooniga seotud kohustuste täitmisel, välja arvatud kui oli tegemist raske hooletuse või tahtliku üleastumisega, või - tulenes ELi kriisiohjamisoperatsioonis osalevatele riikidele kuuluva vara kasutamisest, eeldusel et asjaomast vara kasutati seoses operatsiooniga, välja arvatud juhul, kui oli tegemist nimetatud vara kasutava ELi kriisiohjamisoperatsiooni isikkoosseisu liikme raske hooletuse või tahtliku üleastumisega." --------------------------------------------------